Met haar toonsettings slaag Hofmeyr daarin om deur te dring tot die hart van elke gedig en die gevoelswaarde daarvan subtiel en besonder musikaal te ontgin. Voeg daarby die skitterende verwerkings en produksie (Sunset Studios, Stellenbosch) en jy het 'n Afrikaanse CD wat onmiskenbaar 'n tydlose gehalte gaan hê.
Hofmeyr se sensuele stem en vertolkings pas perfek by die poëtiese aanslag en al is die CD net 'n halfuur lank, is dit 'n ervaring wat 'n mens baie lank nog bybly en met elke herluister vars klink en opnuut boeiend is. 'n Mens wens iemand met baie geld wil Hofmeyr permanent aanstel om toonsettings te doen en elke jaar 'n CD uit te reik. Hoewel sy hoofsaaklik die werk van ouer digters gebruik op 'Perd oor die maan', is die gedigte van so 'n tydlose aard dat dit geensins verouderd aandoen nie. Dit sal interessant wees om te sien wat gebeur as Hofmeyr losgelaat word op moderne Afrikaanse poësie. Ek het al haar bydrae tot die 'Om te Breyten' CD gehoor (dit word op 7 Mei uitgereik deur Gallo) en dit is een van die hoogtepunte op die CD.
Daar behoort nie net binne die Afrikaanse musiekwêreld kennis geneem te word van Laurinda Hofmeyr nie, maar ook in die breër konteks van Suid-Afrikaanse musiek.